Návrh

Komuniké

      Vláda Slovenskej republiky na svojom zasadnutí dňa...................... vzala na vedomie informatívnu správu z prieskumu verejnej mienky „Spotrebiteľský barometer IV.“.

 Informatívna správa Ústavu pre výskum verejnej mienky pri ŠÚ SR poskytuje najnovšie údaje o spotrebiteľských náladách občanov, ku ktorým sa dospelo na základe októbrového prieskumu Spotrebiteľský barometer. Zisťovanie mapovalo mienku občanov v nasledujúcich oblastiach: stav ekonomiky v SR, sebareflexia finančných pomerov domácností a investičné zámery obyvateľstva. 

Zo spracovania výsledkov vyplýva, že v októbri 2001 boli občania naladení mierne pesimisticky. V porovnaní s júlom 2001 sa pesimizmus trochu znížil. Došlo k nepatrnému zlepšeniu hodnotení ekonomických podmienok v štáte, k určitému zvýšeniu ochoty minúť viac peňazí v nasledujúcom období a k miernemu zlepšeniu nazerania na hospodárenie v domácnosti.  Voči situácii pred rokom sa prejavil nepatrný nárast skepsy voči ekonomickým pomerom v štáte, investičné odhodlanie mierne vzrástlo a posudzovanie finančných podmienok v domácnosti sa od stavu v októbri 2000 príliš nelíšilo. Keďže úpravy regulovaných cien sa v roku 1999 uskutočnili nie na začiatku roka, ale k 1. júlu, nálady občanov boli v októbri spomenutého roku ešte poznamenané týmto zvýšením cien. Vzhľadom na situáciu pred dvoma rokmi sú preto výsledky vo všetkých troch oblastiach (ekonomika štátu, financie v domácnosti, investičné aktivity) v poslednom výskume výraznejšie priaznivejšie ako v októbri 1999. Medzinárodná komparácia výsledkov naznačila, že pesimizmus obyvateľov Slovenska je vyšší ako je priemer pre členské štáty EÚ a zároveň vyšší ako priemer pre štáty usilujúce sa o vstup do EÚ. Z jedenástich kandidátskych krajín bola v septembri 2001 spotrebiteľská nedôvera  najvyššia práve na Slovensku.